text: Skraldemænd fandt ID-kort og stjålet tøj 
  31 januar 2018 kl. 13.14
  Stjålet hjemmeplejeuniform fundet af skraldemænd.
  
  Vakse skraldemænd har onsdag morgen gjort hjemmeplejen i Kolding en stor tjeneste.
  I en papircontainer har de fundet den hjemmeplejeuniform bestående af ID-kort og arbejdstøj, som var stjålet fra Olivenhaven Plejecenter i Kolding.
  - Det er en stor lettelse, at disse seje skraldemænd får øje på posen og dermed finder de stjålne genstande. Ældre borgere i Kolding Kommune skal nu ikke længere være nervøse for, at disse stjålne ting bliver brugt af en tricktyv, siger Annette Lund, der er senior- og sundhedschef i Kolding Kommune, i en pressemeddelelse.  
  Kommunen har orienteret politiet om fundet.
  